b'\n_START_ARTICLE_\nComuna Traian, Br\xc4\x83ila\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen centrul jude\xc8\x9bului \xc8\x99i este traversat\xc4\x83 de \xc8\x99oseaua DN2B care leag\xc4\x83 Br\xc4\x83ila de Buz\xc4\x83u. \xc3\x8en satul Silistraru, acest drum se intersecteaz\xc4\x83 cu \xc8\x99oseaua jude\xc8\x9bean\xc4\x83 DJ255A, care leag\xc4\x83 comuna spre nord de Tudor Vladimirescu (unde se termin\xc4\x83 \xc3\xaen DN22) \xc8\x99i spre sud de Unirea (DN21) \xc8\x99i Gropeni. Din acela\xc8\x99i DN2B, la Urleasca se ramific\xc4\x83 \xc8\x99i \xc8\x99oseaua jude\xc8\x9bean\xc4\x83 DJ202B, care duce spre nord c\xc4\x83tre Movila Miresii._NEWLINE_Prin comun\xc4\x83 trece \xc8\x99i calea ferat\xc4\x83 Buz\xc4\x83u-Br\xc4\x83ila, deservit\xc4\x83 de sta\xc8\x9biile Urleasca \xc8\x99i Traian Sat.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Traian se ridic\xc4\x83 la 3.339 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 3.736\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (93,08%), cu o minoritate de romi (3,8%). Pentru 2,96% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (96,41%). Pentru 2,96% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, pe actualul teritoriu al comunei erau organizate \xc3\xaen jude\xc8\x9bul Br\xc4\x83ila comunele Silistraru (\xc3\xaen plasa V\xc4\x83deni) \xc8\x99i Urleasca (\xc3\xaen plasa C\xc4\x83lm\xc4\x83\xc8\x9bui). Comuna Urleasca avea \xc3\xaen componen\xc8\x9b\xc4\x83 satele Esna, Burta Encii, Burdujani, Urleasca \xc8\x99i Scheaua (ast\xc4\x83zi, C\xc4\x83ld\xc4\x83ru\xc8\x99a), cu 1182 de locuitori \xc8\x99i \xc3\xaen ea func\xc8\x9bionau o \xc8\x99coal\xc4\x83 \xc3\xaenfiin\xc8\x9bat\xc4\x83 \xc3\xaen 1860 \xc8\x99i o biseric\xc4\x83 zidit\xc4\x83 \xc3\xaen 1861. Comuna Silistraru avea \xc3\xaen compunere satele Silistraru \xc8\x99i Traian, cu 1769 de locuitori. \xc3\x8en comun\xc4\x83 func\xc8\x9bionau o \xc8\x99coal\xc4\x83 cu 111 elevi (\xc3\xaenfiin\xc8\x9bat\xc4\x83 ca \xc8\x99coal\xc4\x83 de b\xc4\x83ie\xc8\x9bi \xc3\xaen 1838 \xc8\x99i devenit\xc4\x83 mixt\xc4\x83 \xc3\xaen 1877) \xc8\x99i dou\xc4\x83 biserici ortodoxe._NEWLINE_Comuna Traian s-a \xc3\xaenfiin\xc8\x9bat \xc3\xaen 1913, \xc8\x99i apare \xc3\xaen anuarul Socec din 1925, cu unicul sat component Traian, cu o popula\xc8\x9bie de 1059 de locuitori. Comuna Silistraru devenise atunci re\xc8\x99edin\xc8\x9ba pl\xc4\x83\xc8\x99ii Silistraru, din care f\xc4\x83cea parte \xc8\x99i comuna Traian. Unicul sat al ei, Silistraru, avea 1353 de locuitori. Comuna Urleasca era inclus\xc4\x83 \xc3\xaen plasa Ianca a aceluia\xc8\x99i jude\xc8\x9b \xc8\x99i avea \xc3\xaen compunere satele Esna, C\xc4\x83ld\xc4\x83ru\xc8\x99a \xc8\x99i Urleasca, cu 1767 de locuitori._NEWLINE_\xc3\x8en 1950, comunele au fost incluse \xc3\xaen raionul Br\xc4\x83ila din regiunea Gala\xc8\x9bi. Comuna Silistraru a disp\xc4\x83rut, fiind inclus\xc4\x83 \xc3\xaen comuna Traian. \xc3\x8en 1968, comuna Traian a redevenit parte a jude\xc8\x9bului Br\xc4\x83ila, re\xc3\xaenfiin\xc8\x9bat, \xc8\x99i, tot, atunci, comuna Urleasca a fost desfiin\xc8\x9bat\xc4\x83 \xc8\x99i inclus\xc4\x83 \xc8\x99i ea \xc3\xaen comuna Traian.\n_START_SECTION_\nMonumente istorice\n_START_PARAGRAPH_\nDou\xc4\x83 obiective din comuna Traian sunt incluse \xc3\xaen lista monumentelor istorice din jude\xc8\x9bul Br\xc4\x83ila ca monumente de interes local, unul clasificat ca monument de arhitectur\xc4\x83 \xc8\x99i altul\xc2\xa0\xe2\x80\x94 ca monument funerar sau memorial. Monumentul de arhitectur\xc4\x83 este conacul Orezeanu, dat\xc3\xa2nd din 1908, aflat la 800\xc2\xa0m vest de sta\xc8\x9bia CFR din satul Traian, iar monumentul memorial este obeliscul din curtea gr\xc4\x83dini\xc8\x9bei din satul Silistraru, monument ridicat \xc3\xaen memoria victimelor Primului R\xc4\x83zboi Mondial.'